《送郝武民》
清代·单可惠

太山虽云高，不如东海劳。我昨梦游踏其顶，俯视一气无岧峣。

大泽拔地五千仞，势与劳岱为单椒。名士爱山如爱色，一时得意皆倾国。

买之不惜髯参钱，一生能著几两屐。有客有客字武民，嵚崎历落可笑人。

手中九节赤城杖，名山面目识其真。峰头日出金雅翥，世上好梦人未寤。

此去浩歌问郁仪，留我他日题名处。

作者简介：单可惠，号芥舟，高密人。诸生。有《白羊山房诗钞》。